D Region Frickdaal lit im Kanton Aargau östlig vo der Grossstadt Basel. Si bestoht us de aargauische Verwaltigsbezirk Rhiifälde und Laufeburg am Rhii und us Deil vo de Verwaltigsbezirk Brugg (die vier Gmeinde Effige, Elfige, Böze und Hottwil) im Oste und Aarau (Gmeind Densbüre) im Süde. Nördlig gränzt s an Dütschland, westlig an Kanton Basel-Landschaft und im Oste an d Region Zurzibiet. D Autibahn A3 und d Bahnlinie Basel - Züri (Bözberglinie) laufe im Norde vo dr Region vo Oste noch Weste. Grösseri Näbedääler vom Frickdaal, wo vo Norde noch Süde verlaufd si s Möhlital im Weste und s Mettauerdaal im Oste.